
[bookmark: TextBodyBegin]Az Európai Parlament,
–	tekintettel a Szudánról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a szudáni fegyveres erők (SAF) és a Gyorsreagálású Támogató Erők (RSF) közötti konfliktus 2023 áprilisa óta tart, és mindkét fél Szudán és erőforrásai ellenőrzéséért küzd;
B.	mivel a konfliktus miatt 13 millió ember kényszerült lakóhelyét elhagyni; mivel a szudáni lakosság közel kétharmada – köztük 16 millió gyermek – súlyos humanitárius segítségre szorul, miközben az egészségügyi rendszer nagyrészt összeomlott; mivel a humanitárius segítségnyújtás akadályokba ütközik, ami súlyosbítja az élelmiszer-ellátás bizonytalanságát, az alultápláltságot és a betegségek terjedését;
C.	mivel az UNICEF arról számol be, hogy a nemi erőszak háborús fegyverként való használata megdöbbentően gyakorivá vált, és különösen a gyermekek vannak kitéve ennek a veszélynek, és hogy mintegy 12,1 millió embert fenyeget a nemi alapú erőszak, beleértve a nemi erőszakot és a kényszerházasságot; mivel 2024 eleje óta 221 esetben számoltak be gyermekek szexuális kényszerítéséről;
1.	felszólítja az összes felet, hogy haladéktalanul vessenek véget az ellenségeskedéseknek, törekedjenek a tárgyalásos megoldásra, és teljesítsék a dzsiddai nyilatkozatban vállalt kötelezettségeiket;
2.	hangsúlyozza, hogy a polgári lakosság számára sürgősen biztosítani kell a humanitárius segítségnyújtáshoz való méltányos hozzáférést; felszólítja az összes felet, hogy biztosítsák a humanitárius szereplők – többek között az Élelmezési Világprogram – biztonságos, időben történő és akadálytalan bejutását az országba;
3.	határozottan elítéli a civilek elleni megkülönböztetés nélküli támadásokat, valamint a nők és gyermekek ellen a SAF és az RSF egyaránt széles körben elkövetett szexuális erőszakot; sürgeti az összes felet, hogy vessenek véget ezeknek a rémtetteknek és háborús bűncselekményeknek, beleértve a gyermekek szexuális kényszerítését is; hangsúlyozza a túlélők támogatásának szükségességét, beleértve az egészségügyi ellátást, a kezelést és a pszichoszociális támogatást, valamint a szexuális és reproduktív egészségügyi szolgáltatásokat; követeli, hogy az elkövetőket vonják felelősségre;
4.	sürgeti a szudáni hatóságokat és valamennyi hadviselő felet,, hogy tartsák tiszteletben a nemzetközi humanitárius jogot, és hagyjanak fel gyermekkatonák toborzásával és bevetésével;
5.	sürgeti a Tanácsot, hogy fogadjon el célzott intézkedéseket és szankciókat az emberi jogok súlyos megsértéséért felelős szervezetek és parancsnokok – többek között Abdel Rahim Hamdan Dagalo, Mohamed Hamdan „Hemedti” Dagalo és Abu Aqla Keikel – ellen;
6.	sürgeti a Tanácsot és a Bizottságot, hogy lépjenek fel az ENSZ Dárfúrnal szembeni fegyverembargóját megsértő valamennyi szereplővel szemben, és támogassák annak kiterjesztését Szudán egészére;
7.	sürgeti az EU-t és tagállamait, hogy támogassák a Nemzetközi Büntetőbíróságnak a dárfúri népirtással, háborús bűncselekményekkel és emberiesség elleni bűncselekményekkel kapcsolatos vizsgálatát, és támogassák az ENSZ Szudánnal foglalkozó tényfeltáró missziójának munkáját, beleértve annak teljes körű bejutását az országba; arra ösztönzi az ENSZ-t, az Afrikai Uniót és más regionális szervezeteket, hogy támogassák a polgári lakosság védelmét, az emberi jogok tiszteletben tartásának nyomon követését és a szexuális erőszak kivizsgálását célzó erőteljes misszió telepítését;
8.	felhívja az EU-t és tagállamait, hogy növeljék a Szudánnak és a szomszédos országoknak nyújtott humanitárius segélyt, finanszírozzák a szexuális erőszak túlélőinek támogatását, és folytassák a rezilienciaépítést és védelmet célzó helyi programok finanszírozását, biztosítva a nők és gyermekek jogait és a nemek közötti egyenlőséget;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a szudáni hatóságoknak, az Afrikai Uniónak, az ENSZ főtitkárának és a Pánafrikai Parlamentnek.

